Cersili qız (film, 2004)

**Cersili qız** — rejissor Kevin Smit tərəfindən çəkilmiş ABŞ istehsalı olan komediya-dram filmi. Filmdə baş rolları Ben Afflek, Rakel Kastro və Liv Tayler ifa etmişdir. Marketinq xərclərini nəzərə alınmazsa, büdcəsi 35 milyon dollar olan film kassada cəmi 36 milyon dollar gəlir əldə etmişdir.

## Süjet xətti

Olivir Trinkinin həyatı qaydasında gedir: o, ictimaiyyətlə əlaqələr sahəsində parlaq bir karyera yaratmış, sevdiyi qadınla evlənmiş və hazırda uşaq gözləyir. İş onun həyatında əsas prioritetə çevrilib, buna görə də tez-tez gecə saatlarına qədər işləyir, həyat yoldaşı Gertrudaya getdikcə daha az diqqət ayırır. Bir gün Gertruda doğuş zamanı — əvvəldən bilmədiyi anevrizma nəticəsində — dünyasını dəyişir və Olivər təkbaşına ata olur.

Həyatının bu mərhələsində o, daha da çox işləməyə başlayır və qızını — mərhum həyat yoldaşının şərəfinə Gerti adlandırdığı körpəsini — atasının himayəsinə buraxır. Vacib bir mətbuat konfransının təyin olunduğu gün atası gözlənilmədən işə gedir və Oliveri qızına lazımi qədər qayğı göstərmədiyinə görə ittiham edir. Oliver Gertini özü ilə birlikdə Nyu-Yorka aparmalı olur və uşaq qayğısından heç nə anlamadığı üçün bir çox çətinliklərlə üz-üzə qalır. Mətbuat konfransı uğursuz alınır, çünki Oliver emosiyalarına hakim ola bilmir və Vill Smit haqqında düşündüklərini açıq şəkildə etiraf edir. Bu hadisədən sonra onu işdən azad edirlər.

Oliver əvvəl sahib olduğu hər şeyi — yüksək maaşını, lüks mənzilini və özünə hörmət hissini itirir. O, atasının yanına, Nyu-Cersiyə köçür və orada fəhlə kimi işləməyə başlayır: küçə süpürür, su borularını təmir edir və zibil yığır. Amma Oliver qızının həyatında olmadığını etiraf edərək qızından üzr istəyir və artıq bütün vaxtını ona həsr etməyə qərar verir.

Yeddi il keçir, Gerti artıq məktəbə gedir. Ata-qız çox yaxın münasibətdədirlər və müntəzəm olaraq bərabər videokaset kirayəsi mağazasına gedirlər. Gerti “Çirkli rəqslər” filmini çox sevir, Oliver isə qızından gizlin erotik filmlərə baxır. Növbəti dəfə kaset götürəndə mağazada işləyən bir qız — Maya onu ələ salmağa başlayır. Maya Oliverə təxribatçı suallar verir və deyir ki, o, psixologiya üzrə tədqiqat işi yazır və Oliver onun üçün maraqlı eksperiment nümunəsidir. Bu tanışlıq onları az qala yatağa aparır, lakin bu münasibət romantik deyil; Maya getdikcə ailənin yaxın dostuna və evin daimi qonağına çevrilir.

Oliver hələ də Nyu-Yorka qayıtmaq ümidini itirməyib və mütəmadi olaraq iş müsahibələrinə gedir, lakin keçmişdəki hadisə hələ də unudulmadığından daimi olaraq rədd cavabları alır. Günlərin birində o, keçmiş dostu və həmkarı Arturu görür — onu da həmin vaxt işdən çıxarmışdılar. Hazırda Artur məşhur bir jurnalda işləyir və Oliverə böyük hörmət bəslədiyindən onu rəhbərinə tövsiyə edəcəyinə söz verir. Sadəcə, müəyyən olunmuş tarixdə müsahibəyə gəlmək kifayətdir.

Oliver sevincindən az qala uçur. Evdə hər kəsə planlarından danışır. Lakin məlum olur ki, həmin gün Gertinin məktəb tədbiri var — o, “Sweeney Todd” müziklindən bir mahnı ilə səhnədə çıxış etməlidir. Oliver mütləq orada olmalı və qızı ilə birlikdə oxumalıdır. Gerti atasının Nyu-Yorka köçmək planlarına qəti şəkildə qarşı çıxır, amma Oliver artıq iki yerə bölünmək — qızı ilə işi arasında seçim etmək istəmir. Gerti atasına deyir ki, onu sevmir və kaş ki, anasının yerinə atası öləydi. Oliver də qızına əsəbləşərək ona deyir ki, o da onu sevmir, çünki Gerti onun həyatını əlindən almış və indi o, sadəcə öz həyatını geri qaytarmaq istəyir. Təbii ki, bu sözlərdən dərhal sonra peşman olur və üzr istəməyə çalışır, amma artıq iş-işdən keçmişdi. Buna baxmayaraq, bir neçə gündən sonra onlar barışırlar və Gerti atasının köç planını qəbul edir.

Məktəb tədbiri günü Oliver müsahibəyə gedir, lakin jurnal rəhbəri gecikir və Oliver dəhlizdə gözləməli olur. Bu zaman onun yanında Vill Smit əyləşir, amma Oliveri tanımır. Onlar söhbətə başlayırlar, Vill öz uşaqlarının onun həyatının mənası olduğunu, onları həyatının irəli aparan qüvvəsi və ilham mənbəyi saydığını deyir. Bu sözlər Oliverə çox təsir edir — o, dərhal ayağa qalxır və məktəb konsertinə çatmaq üçün Nyu-Cersiyə yollanır. Lakin şəhərə çatanda yol bağlı olur. Oliver maşını tərk edib şəhər boyu qaçmağa başlayır. O, son anda konsertə çatır və Gertiylə bərabər çıxış edir.

Hamı xoşbəxtdir. Oliver artıq Nyu-Yorka qayıtmaq istəmir — o, nəyi sevdiyini və nə üçün yaşadığını başa düşür. Oliverlə Mayanın romantik hekayəsi isə hələ indi başlayır…

## Rollarda

## Mükafatlar

*2005 — Cavan Aktyor Mükafatı — Rakel Kastro
*2005 — Qızıl Moruq mükafatı nominasiyaları:
#Ən pis aktyor (Ben Afflek)
#Ən pis ikinci plan aktrisası (Cennifer Lopez)
#Ən pis ekran cütlüyü — "Ben Afflek və Cennifer Lopez və ya Ben Afflek və Liv Tayler"

## İstinadlar

## Xarici keçidlər

* 
* 
* 
*